[{"text_idx": "#000003", "text": "Arddangosfa \u2018Dwlu ar y Geiriau\u2019"}, {"text_idx": "#000006", "text": "Yn ystod haf 1953 daeth y ffotograffydd, Rollie McKenna, a John Malcolm Brinnin, asiant Dylan yn yr UD, i Gymru i ysgrifennu darn am fywyd beunyddiol a gwaith Dylan yn Nhalacharn. Comisiynwyd y darn gan gylchgrawn Mademoiselle \u2013 cyfnodolyn i \u2018fenywod ifanc, smart\u2019 \u2013 er mwyn rhoi cyd-destun i Under Milk Wood, yr oedd y cylchgrawn yn bwriadu ei chyhoeddi."}, {"text_idx": "#000007", "text": "Ym 1953, roedd dros 500,000 o bobl yn darllen Mademoiselle, ac roedd yn enwog am gyhoeddi gwaith awduron sefydledig megis Truman Capote, Alice Munro, Tennessee Williams a William Faulkner, yn ogystal ag awduron newydd. Un o\u2019r awduron dawnus hyn a oedd yn dod i\u2019r amlwg oedd Sylvia Plath, a enillodd gystadleuaeth ffuglen cylchgrawn Mademoiselle ym 1952 ac a aeth i weithio fel golygydd gwadd ar gyfer y cylchgrawn, gan fyw ym Manhattan a gweithio ar rifyn mis Awst 1953. Rhoddodd adroddiad ffuglennol o\u2019i phrofiadau yn ystod y cyfnod hwn yn The Bell Jar, ac ym 1959 ymddangosodd yng nghylchgrawn Mademoiselle gyda\u2019i gw\u0302r o 3 blynedd, Ted Hughes. Mae\u2019r erthygl hon, \u2018Four young Poets\u2019, hyd yn oed yn dechrau drwy so\u0302n am Dylan Thomas:"}, {"text_idx": "#000008", "text": "\u2018Two events shook the concept of the poet as the impractical, unimportant figure of our time \u2013 the holocaust of T.S. Eliot\u2019s The Waste Land in the twenties and the drama and death of Dylan Thomas that rated a Times editorial in the fifties.\u2019"}, {"text_idx": "#000011", "text": "Teithiodd Plath i Massachusetts i wrando ar Dylan yn darllen yn Amherst ar 20 Mai 1953. Yr hyn sy\u2019n ddiddorol yw bod ei hamser ym Manhattan wedi cyd-daro am ychydig a\u0302 chyfnod Dylan yno; cyrhaeddodd Plath ar 31 Mai 1953 i ddechrau ei lleoliad gyda chylchgrawn Mademoiselle, a gadawodd Dylan Efrog Newydd ddiwrnod neu ddau\u2019n hwyrach er mwyn dychwelyd adref. Byddai ei chopi o Collected Poems gan Dylan, a oedd yn cynnwys llawer o nodiadau, yn cael ei werthu mewn arwerthiant yn 2019 am dros \u00a311,000."}, {"text_idx": "#000012", "text": "Yn ystod ymweliad McKenna a Brinnin a\u0302 Thalacharn, roeddent hefyd yn bwriadu perswadio Dylan i ddychwelyd i\u2019r UD ar gyfer ei bedwaredd daith a\u2019i daith olaf o\u2019r wlad, a fyddai\u2019n cynnwys rhagor o berfformiadau o\u2019i \u2018ddrama i leisiau\u2019. Bu farw Dylan yn Ysbyty St Vincent, Efrog Newydd, ar 9 Tachwedd 1953. Cyhoeddwyd Under Milk Wood yn argraffiad mis Chwefror 1954 o Mademoiselle, sef y fersiwn brintiedig gyntaf o\u2019r sgript lawn, yn dilyn ei hargraffiad rhannol yn Botteghe Oscure Marguerite Caetani. Darparodd Dylan ei ddiwygiadau diweddaraf ychydig cyn ei farwolaeth, a\u2019r dyb yw, er y byddai golygyddion fel arfer wedi gofyn i awdur dorri\u2019r testun i lawr, torrwyd cynsail ganddynt wrth gyhoeddi llawysgrif o\u2019r hyd hwnnw oherwydd yr amgylchiadau."}, {"text_idx": "#000013", "text": "Ynghyd a\u0302\u2019r cyhoeddiad hwn, cynigiodd y cylchgrawn ddwy Wobr Dylan Thomas gwerth $100 ar gyfer y cerddi gorau gan awduron a oedd yn fenywod ifanc \u2013 byddai un ohonynt yn cael ei rhoi i fyfyrwraig coleg dan 30 oed. Roedd nodyn gan y Rheolwr Gyfarwyddwr Cyrilly Abels, a atodwyd i broflenni o Under Milk Wood, yn dweud: \u2018I hope you will find Under Milk Wood as exciting as I do each time I read it \u2013 and I\u2019ve read it five times to date!\u2019"}, {"text_idx": "#000014", "text": "Er bod cyhoeddi Under Milk Wood mewn cylchgrawn ffordd o fyw i \u2018fenywod ifanc, smart\u2019 yn dangos poblogrwydd Dylan Thomas, a\u2019i gyfraniad at ddiwylliant poblogaidd, mae hefyd yn dangos rhai cysylltiadau hynod ddiddorol rhwng Dylan a Sylvia Plath, y bardd trawiadol a oedd yn rhannu\u2019r un ben-blwydd ag ef."}, {"text_idx": "#000016", "text": "Croeso i Ganolfan Dylan Thomas!\nRydym ar agor ar hyn o bryd rhwng 10am a 4.30pm, o ddydd Mercher i ddydd Sul. Mynediad am ddim.\ni sicrhau mai chi yw\u2019r cyntaf i gael y diweddaraf am yr arddangosfeydd, hwyl i\u2019r teulu dros hanner tymor a mwy!"}, {"text_idx": "#000017", "text": "Croeso i Ganolfan Dylan Thomas!"}]